Raul Rusescu a analizat cazul Simonei Halep: "Eu aș face asta!"
Tribunalul de Arbitraj Sportiv (TAS-CAS) a redus pedeapsa Simonei Halep de la 4 ani la 9 luni.
Instituția făcut anunțul pe site-eul oficial, iar decizia este definitivă. În plus, proba de sânge luată Simonei a fost anulată.
După ce Halep a câștigat la TAS, Ral Rusescu a analizat cazul sportivei.
"Dacă aș fi Simona Halep, probabil că astăzi aș da cea mai mare petrecere pe care a văzut-o România. La propriu! Apoi, cred că aș merge mai departe.
Nu știu dacă este 100% pregătită de a intra în competiție. Sunt convins că în momentul de față orice turneu își va dori prezența ei și îi va oferi un wild card. Decizia a fost clară: nu a existat intenție de dopaj", a spus Rusescu în prima fază la GSP Live.
"Pentru mine este total inacceptabilă această discrepanță între verdictele entităților. Entități de care depinde viața unui om! E prea mult, prea mult! Mă gândeam la tot procesul ăsta, întins pe o perioadă incredibil de mare…
Probabil că în momentul în care Simona va decide să meargă mai departe și să ceară daune, fiind îndreptățită să o facă, vom afla de ce a existat această întârziere, de ce s-a întins judecata pe o perioadă atât de lungă.
În momentul în care un sportiv este prins dopat, lucrurile ar trebui să se miște mai repede. Toată lumea vrea să afle ce s-a dopat, mai ales în cazul unui fost număr 1 mondial, sportivă care a stat ani buni în TOP 10 mondial, asta ne arată anvergura și numele Simonei în circuit.
Totul ar trebui să se deruleze mai repede. Toată lumea, de la fani, presă și sportivi au nevoie să afle mai repede dacă au greșit sau nu, și cum au făcut-o", a comentat Rusescu.
"E foarte greu să revii după atât timp pe tușă. Sunt convins că s-a antrenat, dar lipsa meciurilor își va spune cuvântul. Ele te fac să simți cu adevărat că trăiești sportul.
Eu mă bucur că această decizie este cu efect imediat. Poate intra în circuit, nu știu dacă o va face imediat, dar visează să participe la Jocurile Olimpice, așa că probabil de acum încolo se va antrena mult mai intens", a afirmat expertul GSP Live.
Simona poate reveni pe teren încă de mâine. Cel mai probabil o va face în sezonul de zgură, deși pe rețelele sociale se vehiculează ideea că va juca în calificări la Miami, turneu programat înbtre 19 și 31 martie.
Nu ar fi exclus să reprezinte România în meciul cu Ucraina, programat pe 12 și 13 aprilie în Florida, care va conta pentru calificarea în turneul final al Billie Jean King Cup.
Prezența în această competiție reprezintă un criteriu de acceptare la Jocurile Olimpice, iar Simona Halep a transmis de multe ori că își dorește să meargă la Paris.